Poštovani predstavnici zakonodavne, izvršne i sudske vlasti, predstavnici diplomatskog kora, članovi Senata Prijestonice, ministre Bogdanoviću, uvjek rado viđeni gosti iz susjednih zemalja, cijenjeni odbornici, gradonačelniče, dragi Cetinjani.., najsrdačnije zahvaljujem na prisustvu svećanoj sjednici Skupštine crnogorske Prijestonice. Takođe, izražavam zahvalnost na upućenim telegramima čestitke svima, koji su bili spriječeni da dođu na današnju sjednicu, a pročitaću čestitku Predsjednika države, gospodina Mila Đukanovića.

Obilježavanjem Dana oslobođenja Cetinja i svečanom, trinaestonovembarskom sjednicom, Skupština Prijestonice Cetinje sublimira svoje aktivnosti u minulih godinu dana.

Iz ugla predsjednice, bila je to naporna godina, opterećena prevashodno problemom kvoruma, koji je otežavao i usporavao rad Skupštine i njenih radnih tijela. Međutim, uz maksimalno zalaganje odbornika vladajuće koalicije, otežano, ali ipak uspješno, ovaj problem se prevazilazio, jer su za parlamentarnu većinu, interesi građana Cetinja bili u prvom planu njihovog rada i angažovanja.

U proteklom periodu, kao predstavnički organ građana, Skupština Prijestonice je ne samo na sjednicama već i preko svojih radnih tijela, koja su iscrpno analizirala materijale, dostavljala predloge, preporuke, amandmane…, dala svoj puni doprinos u postupku donošenja akata, koji predstavljaju polazište za kontinuirani i intenzivirani razvoj grada, i stvaranje boljih uslova za život svih građana Cetinja.

Same sjednice Skupštine, praćene su veoma aktivnim učešćem odbornika, pa se može reći da je u posljednjoj godini aktivnost odbornika cetinjskog parlamenta bila na visokom nivou. Takođe, odbornička aktivnost, očitava se i u podnošenju inicijativa, koje su nailazile na odobravanje i prihvatanje lokalne samouprave.

Svakoj sjednici je prethodio Kolegijum predsjednice, ponekad i u proširenom sastavu, sa predsjednicima radnih tijela Skupštine i predstavnicima predlagača akata, gdje se uvjek diskutovalo i utvrđivao dnevni red sjednice.

Izvršavajući svoje zakonske i statutarne obaveze, a sa ciljem realizacije svog Programa i plana rada, koji obuhvata tematski dio i normativnu djelatnost, u periodu između dva praznika, Skupština Prijestonice je održala 7 sjednica sa 8 zasijedanja, što za rezultat ima 67 usvojenih akata. U okviru normativne djelatnosti, između ostalog, donešen je i Statut kao najviši pravni akt Prijestonice, Poslovnik o radu Skupštine Prijestonice Cetinje, a usvojen je i Budžet za 2019.godinu. U okviru tematskog dijela, Skupština je usvojila programe rada javnih službi čiji je osnivač Prijestonica, a u informativno-analitičkom dijelu, više izvještaja i informacija, među kojima i Izvještaj o radu gradonačelnika, organa i službi Prijestonice za 2018 godinu.

Dalje, uvažavajući potrebe građana Cetinja a sa željom za uključivanje u rješavanje njihovih problema i zadovoljenje njihovih potreba, građanima je omogućeno i učešće na sjednici lokalnog parlamenta, i to na temu revalorizacije prostora gornjeg kompleksa nekadašnje Elektro-industrije Obod. Takođe, radi potpune informisanosti javnosti o bezbjednosnoj situaciji u gradu, sjednici lokalnog parlamenta odazvao se i načelnik Odjeljenja bezbjednosti Cetinje, koji je uz detaljnu elaboraciju odgovorio i na sva pitanja odbornika.

No, na današnji dan, Skupština nije zaokružila planirane aktivnosti, jer je u ovoj kalendarskoj godini čekaju još moguće i dva zasijedanja, a kako je ovaj saziv na polovini svog mandata, odbornicima predstoji još dosta rada i angažovanja povodom aktuelnih tema, koje će biti predmet analiza i daljih skupštinskih rasprava.

Na kraju, uz znak posebnog poštovanja, ističem, da su se odbornici cetinjskog parlamenta iskazali i kao donatori, pa su pojedini u ovom sazivu u dva navrata donirali finansijska sredstva za opremanje prve crnogorske bolnice “Danilo I” na Cetinju, a dio odbornika odrekao se jedne odborničke naknade u korist očuvanja i pošumljavanja Nacionalnog parka Lovćen… I ne samo to… Kao i kod Aleksandra Ivanovića Lesa, “Opet je stigla jesen, sa svojom sivom pratnjom, maglom, kišom, vlagom i ljudskom patnjom”…. Ova cetinjska jesen, jednoj porodici je donijela bol, strah, bolest…Ali, svojstveno Cetinjanima, empatija je nadvladala različitosti, i gotovo svi odbornici odazvali su se inicijativi predsjednice za doniranje sredstava za potrebe liječenja našeg sugrađanina, i svojom voljom odredili iznos u visini cjelokupne odborničke naknade.

Ovo obraćanje završiću željom da u cetinjskom parlamentu zavlada dijalog, da se intelektualni potencijal integriše i usredsredi na prosperitet grada i njegovih građana, a odbornicima lokalnog parlamenta i svim Cetinjanima, čestitam „13. novembar“.

Prijestonice, srećan ti praznik!

Predsjednica Skupštine

Maja Ćetković